**Videm, 21. 9. 2018**

**skupno gradivo za 1. sejo Sveta staršev v Šolskem letu 2018/19**

**Točka 1: Volitve predsednika sveta staršev in njegovega namestnika**

Po 18. členu poslovnika se volitve predsednika in namestnika opravijo takoj na začetku prve seje v novem šolskem letu. Volitve so praviloma javne – v kolikor tako odloči svet oz. na zahtevo najmanj četrtine navzočih članov (22. člen) pa so lahko tudi tajne. Za predsednika ali namestnika lahko kandidira kateri koli član sveta staršev. Mandat predsednika in namestnika je do konca tekočega šolskega leta.

**Točka 2: Pregled in potrditev zapisnika prejšnje seje**

***Predlagani sklep: Svet staršev sprejema zapisnik 3. redne seje v šolskem letu 2017/18.*** *{v kolikor bo dopolnitev veliko ali bodo obsežne, jih je smiselno navesti po alineah}*

**Točka 3: Pregled realizacije sklepov prejšnje seje**

Svet staršev kontinuirno obravnava dve stalni problematiki, in sicer varnost šolskih poti ter prostorov za športno udejstvovanje. Pri obojem gre za kompleksno situacijo, ki zahteva sodelovanje na več ravneh, predvsem z občino. Ravnatelj in dosedanji predsednik sveta staršev bosta na seji predstavila situacijo in aktivnosti, ki vodijo v izboljšave na teh področjih. Najpomembnejša novost je napovedani začetek gradnje nove športne dvorane – novi objekt bo dolgoročno odpravil težavo, ki izhaja iz premajhne in prezasedene šolske telovadnice.

Omenjamo še obravnavo problematike bivanja v šoli, kjer mnenja staršev vsako leto ugotavljamo s spletno anketo. Svet staršev je na prejšnji seji vodstvo šole pozval (sklep 4/3/2017-18, gl. zapisnik), da pripravi poročilo o izsledkih ankete, posebej o najbolj perečih temah, kakršna je npr. nasilje v šoli. Poročilo bo pripravljeno predvidoma za naslednjo sejo sveta staršev.

***Predlagani sklep: Sklepi prejšnjih sej, ki se tičejo prometne varnosti in ureditve športnih aktivnosti, so v delnem uresničevanju. Svet staršev bo problematiko še naprej spremljal prek svojih predstavnikov. Sklep 4/3/2017-18 je v uresničevanju, zadevno tematiko bo svet staršev obravnaval na prihodnji seji.***

**Točka 4: Poročilo o izvrševanju Letnega delovnega načrta za šolsko leto 2017/18**

Svet staršev na prvi seji v šolskem letu obravnava poročilo o izvrševanju LDN v preteklem šolskem letu. Poročilo bo predstavil ravnatelj v sodelovanju s pomočnicama za šolo in vrtec. Svet staršev je že v preteklem šolskem letu obravnaval vmesno poročilo in številne povezane teme, zato daljša razprava ni predvidena. Sklep o seznanitvi lahko dopolnimo s pripombami, ki bodo podane v razpravi.

***Predlagani sklep: Svet staršev se je seznanil s Poročilom o izvrševanju LDN za šolsko leto 2017/18.***

**Točka 5: Letni delovni načrt za šolsko leto 2018/19**

Svet staršev na začetku šolskega leta obravnava tudi LDN za tekoče šolsko leto. Poudarki so v priloženem gradivu. Morebitne pripombe lahko dodamo k sklepu o seznanitvi.

***Predlagani sklep: Svet staršev se je seznanil z LDN za šolsko leto 2018/19 in ga podpira.***

**Točka 6: Izvolitev predstavnika podružnične šole Struge v svet zavoda**

Skladno z ZOsn in Odlokom o ustanovitvi JVIZ OŠ Dobrepolje svet staršev voli predstavnike staršev v svet zavoda. Dosedanjemu predstavniku staršev otrok, ki obiskujejo podružnično šolo v Strugah, Janku Nosetu, je z novim šolskim letom prenehal mandat. Svet staršev bo v ta namen izvolil novega predstavnika. Kandidira lahko kdorkoli, čigar otrok ali varovanec obiskuje PŠ Struge.

Ravnatelj JVIZ OŠ Dobrepolje

Ivan Grandovec, l.r.